Heger, Eduard, poslanec NR SR (2020-02-20):
Vážený pán predsedajúci, ďakujem veľmi pekne za slovo. Vážený pán minister a vážený pán junior minister, tak ste to dobojovali. Sami dvaja, tu musíte vybojovávať, vybojovať tento, tento váš svätý boj, ktorý ste sa rozhodli bojovať. Viete, rozmýšľam nad tou celou rétorikou, počúvam jednotlivé tlačové besedy a má to všetko jeden spoločný menovateľ a ten sa volá strach. Strach je to, čo je dôvodom, a to aj legitímne priznávate, lebo strašíte, strašíte Slovensko, že čo príde po Ficovi. Áno, Robert Fico tu je už 12 rokov a to je tak dlho, že ľudia ako keby zabudli, že tu bol život pred Ficom a že môže byť aj život po Ficovi a už, už sú naozaj tak uvarení, že majú veľké obavy. Práve preto sme aj veľmi jasne deklarovali už minulý rok v deň Robertových, Ficových narodenín, aby sme jasne zadeklarovali, že strašiť budete. Vtedy ste ešte tak len jemnučko ako keby naznačovali, ale potom to strašenie prišlo, ale my sme ľudí pred tým varovali. Takže strašíte ľudí a obyvateľov tým, že niečo my budeme rušiť, hoci sme jasne povedali aj my za hnutie OĽANO, že nepôjdeme do vlády, ktorá by chcela rušiť nejaké veci, ktoré ste vy zaviedli, tie sociálne istoty, ako to vy nazývate. A je naozaj pravdou, že je až absurdné myslieť si, že by ste mohli byť sociálni demokrati, ľudia, ktorí požívajú také verejné statky, ktorí si pripravujú svoj život v zahraničí na riviérach, tých najprestížnejších riviérach na svete práve z peňazí, ktoré odsali z rozpočtu slovenských občanov. Takže to je naozaj tá, tá absurdnosť toho. Ale ono to jasne ukazuje, že ten strach, o ktorom hovoríte a ktorým strašíte, že v skutočnosti odráža vaše vnútorné nastavenie. Lebo vy strašíte preto, lebo ten strach máte, máte strach, čo bude s vami po voľbách. Práve preto, že vyplávali na povrch, toľko informácií o vašej strane, ktoré, kde už precitajú naozaj mnohí, už aj vaši voliči, im to, sa im otvárajú oči, keď vidia, ako si ministri za vlády sociálnych demokratov, ministri zo strán sociálnych demokratov honosne žijú. Ešte šťastie, že tu máte aj junior ministrov, ktorí ešte žijú takým, by som povedal, trošku skromnejší život. Ale tí ministri, naozaj to je, to je pompéznosť, ktorú, nedá sa to nijako, nedá sa to nijako vysvetliť. (Reakcia spravodajcu.) Výborne. Ďakujem, to som čakal, kedy to príde, to som čakal, kedy to príde, lebo tuto pán spravodajca nedáva pozor a ja ho tu oslovujem ako junior ministra. No nevadí, však mám ešte 16 minút, takže po štyroch minútach som sa dočkal faktickej poznámky, dobre. Poďme ďalej. Pán minister, úprimne, povedzme si na rovinu, aj tento, tieto voľby ste prišli s veľkolepým programom troch bodov, z ktorých jeden je úplný blud a dva idete splniť ešte pred začiatkom volebného obdobia, úplný fenomén. A povedzme si na rovinu, ja si myslím, že takmer všetky, ak nie všetky opatrenia, ktoré ste priniesli v tomto volebnom období, neboli z vašej hlavy ani z vašej kuchyne, pretože všetky priniesli opozičné strany pred vami do Národnej rady. Či už to bolo naše hnutie, ktoré myslím, že prinieslo také tie najpodstatnejšie, či už to bol rodičovský príspevok, ktorý sme priniesli do Národnej rady v podobe zákona, a vy ste ho neschválili, potom ste ho predložili neskôr, či už to bolo navýšenie materskej na 100 percent čistého príjmu alebo daňový bonus, zvýšený daňový bonus, ktorý sme tiež priniesli ako prví, potom to prebral teda MOST – HÍD, ale v takej znetvorenej podobe. A to všetko preto, lebo ste neboli schopní ani v tých najúrodnejších rokoch, v rokoch, kedy Slovensko malo jednoznačne najväčšie príjmy historicky, príjmy, ktoré presahovali, ktoré presahovali prognózy, ste neboli schopní dať ľuďom, hoci tak jasne hovoríte, že vy tým ľuďom to chcete dať pocítiť. Ale vy ste im to vôbec nedali pocítiť. A dôchodcovia, je presne tá skupina, ktorú ste si nechávali úplne že na záver, ste ich nechali vyhladovať celé volebné obdobie. A o to je to absurdnejšie, že už v roku 2009 alebo 2010, v kampani 2010 pred voľbami ste ponúkali a chytali dôchodcov na udičku 13. dôchodku. Desať rokov, desať najúrodnejších rokov, tých biblických najúrodnejších rokov, ktorých bolo sedem, to by sa to, tak korešponduje aj Slovensko, ste neboli schopní si na tú najdôležitejšiu skupinu, ktorá vás dostala vždycky do parlamentu, spomenúť a dať im ten 13. dôchodok. Proste ste to neboli schopní urobiť, to je holý fakt. Vy tu môžte rozprávať o tom, že však ale dali sme vianočný príspevok a zvýšili sme vianočný príspevok a pripravovali sme sa a posúvali sme sa a hento a krôčky sme robili. Prepáčte, boli roky, kedy miliardu ste mali viac v rozpočte ponad prognózy. To naozaj chcete dôchodcov ponížiť natoľko, že im chcete povedať, že vy tomu nerozumiete, že boli dôležité tie krôčky. Však to je úplne nonsens. Keď viete nájsť na futbalový štadión 70 mil., keď viete nájsť na mýto 700 mil. a podobné sumy, tak mi chcete povedať, že tí najdôležitejší, tí, na ktorých vám tak záleží, ktorí vás dostali, to sú, viete, viete, čo je tá absurdnosť, že to sú ľudia, ktorí vás dostali do parlamentu. Oni vám verili, oni sa na vás spoliehali a vy ste ich nechali vyhladovať. Už to musel zachraňovať Andrej Danko, musel zachraňovať vašu politiku, keď prichádzal s riešením minimálneho dôchodku, ktorý tiež celý zmrvil, ale v poriadku, lebo vy, sociálni demokrati ste proste sa otočili vlastným dôchodcom chrbtom. A preto aj my sme tak jasne povedali, že toto strašenie, proste nebudeme sa mu prizerať. Preto veľmi často hovoríme aj o, by som povedal, takom dobrom spravovaní financií, o tom, ako sa má dobrý hospodár správať. Pretože, pán minister, ja chápem, že vy nemusíte sledovať prácu ministerstva financií ani Rady pre rozpočtovú zodpovednosť a podobne a ani Európskej komisie vyjadrenia, ale ak by ste to sledovali, tak by ste zistili tie veľké výkričníky, ktoré poukazujú na zanedbané zdravie slovenských verejných financií. A opäť teda pripomeniem, že rozprávame sa o tých historicky najúrodnejších rokoch, kde peniaze tiekli potokmi. A vy ste ich nedali tým, ktorí sú vaši najvernejší. A my hovoríme, že ak by sme sa pozreli na štyri zdroje financovania štátu, ktoré tu sú, ktoré sú zanedbané dlhodobo, a to je daň z pridanej hodnoty, kde medzeru môžme rádovo, ročnú medzeru môžme rádovo rátať na 2 miliardy. Áno, nikto nesľubuje, že dve miliardy budú na konci roka v rozpočte, ale tá medzera a ten potenciál tam je. Vieme o tom, akým spôsobom je spravovaná finančná správa a vieme o tom, že finančná správa by mohla omnoho viacej vymôcť, pretože sa to podarilo v Českej republike, podarilo sa to v Poľsku. Slovensku sa to zatiaľ nepodarilo a nebudem tomu teraz venovať viacej pozornosti. Druhý zdroj peňazí sú aj samotné dane z príjmov, ktoré súvisia aj s daňou pridaných hodnôt, z pridanej hodnoty, rôznymi schránkovými firmami, ktoré odsávajú peniaze z rozpočtu, a vy sa len na to nečinne prizeráte, hoci teda vyhlasujete, ako veľmi vy bojujete proti rôznym finančným skupinám. Opak je však pravdou a myslím si, že mnohé nahrávky, ktoré sa dostali na povrch v posledných mesiacoch, jasne ukazujú, že vašou praktikou je, že nie je podstatné, čo je pravda, podstatné je, ako sa k tomu spraví marketing. Ďalším zdrojom, kde, alebo ďalšou oblasťou, kde uniká veľmi veľa peňazí je samotné verejné obstarávanie. Veď sme boli svedkami aj v posledných týždňoch, kde vy už buď verejné obstarávanie úplne obchádzate, alebo ste odhodlaní dávať peniaze dokonca už aj občianskym združeniam, dotácie proste hlava nehlava,10, 20, 50, 60 miliónov nikoho nezaujíma. Alebo nominácie, politické nominácie do Rady ÚVO, ktorá je odvolací orgán na to, aby zachránila tendre za stovky miliónov, rádovo vyše miliardu eur, ktoré, ktoré Úrad pre verejné obstarávanie zhodil zo stola, tak tie ste chceli vrátiť späť do života. Peter Pellegrini sa potichučky posledné týždne pred voľbami snažil takto prepašovať viaceré takéto, takéto finty na Slovákov, aby dopravil peniažky do tých správnych vačkov vašich spriaznených finančných skupín. A my jasne hovoríme, že ak aj na tento sektor sa posvieti, tak v rozpočte bude viacej peňazí. Nehovoriac, pán minister, o Útvare hodnoty za peniaze. Toto je niečo, čo určite poznáte, pretože každý minister dostal nejaký ten odpočet. Nie každý, ale tie revízie, kde sa diali, tak dostal vlastne nejaký odpočet z Útvaru hodnoty za peniaze. A naozaj viacerí ministri alebo asi všetci ministri okrem zdravotníctva, aj tam to bolo také poslabšie, jednoznačne zanedbávali odporúčania. A áno, aj tu môžte zvoliť tú taktiku, že vyberiete si jedno opatrenie, ktoré v tej, v tých opatreniach k tomu odporúčaniu Útvaru hodnoty za peniaze možno nie je nejaké populárne, a poviete, ale to takéto nepopulárne opatrenia budem ignorovať a som na to hrdý, že ho ignorujem. Dobre, ale čo ostatné? Nebuďme zase paušálni a pozrime sa na to naozaj konkrétne. V každom prípade tie červené, čiže tá ignorancia odporúčania Útvaru hodnoty za peniaze hovorí jednoznačne proti vám. A pritom tam leží tiež veľmi veľa peňazí, ktoré ste mohli použiť v prospech občanov, ak by ste neboli, ak tak to poviem slušne, leniví a naozaj urobili niečo pre ľudí. Takže to máme ďalšie opatrenie. To je ďalšia oblasť. Ďalšia oblasť sú samotné eurofondy. Eurofondy sú veľká oblasť. Druhé programové obdobie končí koncom tohto roka, roka 2020 a Slovensko má vyčerpaných 30 percent. Z 15 miliárd má 30 percent, 10 miliárd ešte nie je vyčerpaných. Toto je tak enormná suma, ktorá keby sa naliala, postupne sa nalievala do hospodárstva, tak Slovensko mohlo zažiť ešte historickejšie a ešte lepšie výsledky. A som si istý, že by ste mali na 13. dôchodky ešte skôr, ale zrejme aj to by ste neurobili. Lebo prečo si nenechať tú perličku, ten zlatý grál na dva týždne pred voľbami a vyhladovaných, chudákov vyhladovaných dôchodcov takto neopíjať rožkom? Viete, čo je smutné, pán minister? Že sme sa tu veľakrát tuná rozprávali s vami o starodôchodcoch, o tých, ktorých dôchodky sú enormne nízke len preto, že sa nenarodili v správny rok, respektíve len preto, že neodišli do dôchodku v ten správny rok. A keď sme vám argumentovali, aby ste aj na týchto ľudí prihliadali, aby ste aj týmto ľuďom dorovnali dôchodky, tak ste jednoducho povedali, nie sú peniaze. Nie sú peniaze. Ale dnes, deväť dní do volieb, keď sa vás spýtame na to, kde sú peniaze na tieto opatrenia, tak pán minister financií, ktorý ešte pred rokom, keď nastúpil do svojej horúcej stoličky, povedal, že je tak horúca, že sa bude musieť obracať. Ešte mal taký ten entuziazmus, že skúsi ten vyrovnaný rozpočet, sľúbený, dať, ale potom rýchlo pochopil, že sa mu to nepodarí a tak to radšej stiahol aj z cieľov stránky ministerstva financií. Tak ten zrazu teraz hovorí, po tom, čo minulý rok vyrobil sekeru vyše miliardy, hoci išiel do toho, že bude vyrovnaný rozpočet, minister s veľkým kreditom, ktorý namiesto nuly dodal mínus vyše miliardy, teraz hovorí: my bez problémov nájdeme peniaze, my zaviažeme, ja som zaviazal. Lebo isto viete, že bol spustený korekčný mechanizmus, to znamená, že boli pre tento rok nastavené výdavkové stropy, to znamená, že nie je možné prekročiť ani ten papierový deficit pol percenta, ktorý ste si nakreslili. A vy sám dobre viete, lebo Sociálna poisťovňa tam má podstatne nižšie čísla, ako je prax. A to vy veľmi dobre viete, lebo toto sú čísla, ktorým vy rozumiete, takže vám je jasné, že ten polpercentný deficit je úplný blud. A napriek tomu pán minister financií hovorí, že zaviazal som a my zaviažeme. A ja sa pýtam teda, kde sú tie peniaze, to know-how, ktoré, o ktorom hovorila aj štátna tajomníčka na našom výbore hospodárskom, že máte know-how, že viete, kde tie peniaze sú. Zaujímavé, že ten know-how, sme doteraz o ňom nepočuli a nikde nebolo uplatnené, ale povedal, že ho neprezradí. Ani občanom, nikomu ho neprezradí. Tak to je zaujímavé, to je zaujímavá informácia. Ja som myslel, že verejní činitelia sú verejní činitelia preto, že sú verejní, že nemajú tajnosti pred občanmi, ale vyrobíte tú politiku naozaj v skrytosti. Však to vidíme pri mnohých veciach. Takže pýtame sa na to, kde sú tie peniaze? Pretože ja osobne, áno, vnímam tú potrebu, že rodiny majú málo peňazí, preto sme priniesli mnohé opatrenia do tohto parlamentu, ktoré ste, vďakabohu, prevzali a nakoniec uplatnili, hoci niektoré veľmi znetvorené. Nezabúdajme na to, že boli sme to my, ktorí sme prví prišli pri diskusii o dôchodkovom stropu s myšlienkou, že je dôležité, aby ženy za každé dieťa išli do dôchodku o rok skôr. Ani to ste neboli schopní urobiť. A nehovoriac o tých ročníkoch, ktorým ste to úplne znetvorili, ste im to zafixovali a ženy, teraz neviem, myslím, že ročník 58 až 60 je ten, sú tie znetvorené ročníky, ktoré tu sme riešili, keď ste sa to snažili aspoň čiastočne korigovať. Ale krivda tam proste ostala, táto škvrna je nezmazateľná a je na vašich rukách. Takže takto ste to jasne všetko znetvorili a mohlo tu byť omnoho viacej. A my chceme, aby ľudia mali omnoho viacej benefitov aj kvalitné služby, ale aj vyššie peniaze, aj čo sa týka dôchodcov, aj čo sa týka rodín. Ale jednoznačne čo vyplýva z vašej, dvanásťročného pôsobenia, že vy proste ste len odrobinkári. Toto je to, čo vy dokážete ľuďom dať. Nalákať ich na veľké sľuby pred voľbami, potom ich desať rokov nechať vyhladovať a dať im nejaké malé odrobinky. Čo viac k tomu dodať, pán minister? Budeme veľmi pozorne sledovať, ako teda nám predstavíte pri prvom čítaní, že kde teda to chcete zafinancovať. Ja som naozaj na to veľmi zvedavý, keď už ste teda nevedeli obhájiť ten dôvod, prečo to musí byť, a jediné, na čo ste sa zmohli, je strach, ktorý sme jasne povedali, že ľudia sa báť nemusia. A som rád, že sa ľudia neboja, že nám dôverujú a že sa ľuďom otvárajú oči. A verím, že do volieb sa otvoria ešte viacej ľuďom oči, ktorí pochopia, že nie vy ste tí, ktorí chcete ľuďom zabezpečiť nejaké sociálne istoty, ale v skutočnosti ste sociálni demokrati a la Ján Počiatek, ktorý má krásnu haciendu na francúzskej riviére z peňazí práve občanov a mnohokrát aj na úkor dôchodcov, pretože tieto peniaze mohli byť použité práve aj v prospech dôchodkov týchto občanov. Nehovoriac o tom, ako som už spomínal, že ste na starodôchodcov sa úplne, úplne vykašlali a obrátili ste sa im chrbtom. Takže, pán minister, ostali ste v tomto boji sám tuto s kolegom pánom Tomášom, pardon. Samotný pán Robert Fico sa na to vykašlal, na to sme zvyknutí, že tu on netrávi veľa času. Takže musíte si to tu nejako odsedieť. Je to naozaj tragédia konca vášho volebného obdobia a je smutné, že ste sa uchýlili k takémuto kroku. A preto ja zopakujem tú výzvu, ktorú sme dali aj včera, ak to myslíte s ľuďmi úprimne a vážne, tak zoberme tieto návrhy a dohodnime sa, že to budú prvé návrhy po voľbách, ktoré prídu do parlamentu, aby sme mohli ich kvalitne prerokovať, aby ľudia naozaj videli, z čoho to pôjde a že sa k tým dôchodkom naozaj dostanú, že im to, čo im sľúbime, aj, aj dáme. Pretože vy sľubujete nie holuba na streche, ale vy sľubujete holuba v nebesiach, keď to tak poviem, ten ešte ani, ani sa nepohybuje okolo, okolo striech. (Reakcia z pléna.) Pardon? Alebo vo vajci, áno. Takže toľko, toľko môj pohľad k tomuto celému vášmu pokusu, ktorý je hnaný nie strašením, ako to vy nazývate, že by tu niečo opozícia išla robiť, ale vaším vnútorným strachom, že čo bude s vami po voľbách. Ďakujem, skončil som.